**UDHËZUESI I AUTORËVE PËR KONTRIBUT ME ARTIKUJ NË REVISTËN ONLINE “EUROSPEAK”**

**LLOJET E ARTIKUJVE**

Revista “EuroSpeak” do të botojë në gjuhën shqipe artikuj analitikë të cilët trajtojnë një sërë zhvillimesh dhe çështjesh të lidhura me politikat e BE-së, procesin e zgjerimit dhe zhvillimet në BE dhe rajonin e Ballkanit Perëndimor. Artikujt do të përfshihen në njërën nga fushat tematike të EuroSpeak:

1. *Në Fokus –* analizim i zhvillimeve më të fundit nga BE dhe vendet Anëtare
2. *Në pritje të zgjerimit-* artikuj mbi rajonin dhe procesin e integrimit europian;
3. *Profil*- zhvillim intervistash dhe realizim të profileve të aktorëve kyç shqiptarë dhe europianë;
4. *Sociale dhe Ekonomia* – çështje dhe zhvillime në BE apo rajon të fushave sociale si punësimi, papunësia, edukimi, të rinjtë, migracioni, barazia gjinor, klima dhe mjedisi, rritja ekonomike, etj.;
5. *Speciale –* analiza të ngjarjeve më të diskutuara dhe më të rëndësishme që formësojnë Europën dhe përcaktojnë të ardhmen ;
6. *Opinion dhe Intervista –* Op-Ed dhe intervista me aktorë dhe ekspertë shqiptarë dhe europianë mbi integrimin, zgjerimin, negociatat etj.

Autorëve u këshillohet që të përshtatin artikullin e tyre me një nga kategoritë e mësipërme. Një artikull mund të mbulojë dy ose më shumë fusha, në këto raste Kryeredaktorja do të vendosë se në cilën shtyllë të revistës do të botohet artikulli.

**KRITERET QË DUHET TË PËRMBUSHIN AUTORËT**

EuroSpeak synon tu ofrojë mundësinë të gjithëve të marrin pjesë e të kontribuojnë me artikuj dhe analizat e tyre. Ndaj nuk ka kërkesa të rrepta për autorët, për aq kohë sa përmbushen kërkesat *e cilësisë së Artikujve*. Secili autor/e që paraqet një artikull duhet të dërgojë një biografi të shkurtër në gjuhën shqipe prej 150-200 fjalësh që përshkruan formimin e tij/saj akademik dhe profesional.

**PËRGJEGJËSIA E AUTORËVE**

Autorët mbajnë përgjegjësi për artikujt që paraqiten prej tyre. Në mënyrë të veçantë është përgjegjësi e Autorit/es për të siguruar dhe garantuar që:

* Punimi i dorëzuar është origjinal
* Artikulli i paraqitur nuk përmban informacion ofendues apo denigrues, nuk shkel të drejtën e autorit apo të drejta të tjera, nuk shkel të drejtën e privatësisë apo është i paligjshëm në ndonjë mënyrë tjetër.
* Në rast se ka më shumë se një autor/e, duhet të përmendet emri i tyre dhe autori/ja që dorëzon artikullin duhet të marrë leje për botim.
* Artikulli nuk është botuar më parë në një media online apo të shkruar.

**KËRKESAT E CILËSISË**

Çdo artikull do të shqyrtohet nga Kryeredaktorja dhe Bordi i Redaktorëve, të cilët kanë vendimin përfundimtar për miratimin e artikujve të dorëzuar.

**ORIGJINALITETI**

Nuk do të pranohet asnjë artikull nëse nuk është punim origjinal i autorit/es, nëse është botuar më parë ose është aktualisht duke u shqyrtuar për botim diku tjetër.

**KRITERET PËR SHKRIMIN E ARTIKULLIT**

* **Gjatësia**- Artikujt duhet të përmbajnë nga 500 - 2 000 fjalë
* **Gjuha**– Artikujt do të publikohen vetëm në gjuhën shqipe. Gjuha e përdorur duhet të jetë gjuha shqipe standarde.
* **Struktura**– Artikujt duhet të përmbajnë së paku paragrafët e mëposhtëm: **Titulli** i cili duhet të jetë konciz dhe informativ dhe nuk duhet të përmbajë ndonjë shkurtim; **Abstrakti**, maks. 100 fjalë që përshkruan qartë temën; **Hyrja**; **Pjesa analitike** që përmban analizën e temës; **Përfundimet dhe rekomandimet**.
* **Referencat dhe Shënimet**– Referencat dhe shënimet duhet të vendosen në formën e një futnote në fund të secilës faqe sipas formatit të citimit APA.

**PROCEDURA E PËRZGJEDHJES**

Procedura e përzgjedhjes së Artikujve udhëhiqet nga parimet e **cilësisë, paanshmërisë, risisë** dhe **shqyrtimit të thelluar**. Artikujt e paraqitur do të kalojnë dy faza shqyrtimi. Faza e parë është shqyrtimi paraprak i Kryeredaktores dhe faza e dytë është shqyrtimi përfundimtar nga Bordi i Redaktorëve, i cili do të japë miratimin për botimin.

**!**Artikujt që **nuk konsiderohen origjinalë**, **kanë gabime serioze**, kanë **gramatikë ose gjuhë të dobët** ose janë jashtë **tematikave dhe fushave** të revistës, do të refuzohen në fazën paraprake, nëpërmjet një njoftimi me shkrim të dërguar me e-mail tek autori i dorëzimit.**!**

Artikujt që plotësojnë kriteret minimale i kalojnë Bordit të Redaktorëve për shqyrtimin përfundimtar. Kryeredaktorja mund t'i kërkojë autorëve të shqyrtojnë dhe të redaktojnë artikujt e tyre.

**E DREJTA E AUTORIT**

Autori duhet të jetë pronar i së drejtës së autorit. Me nënshkrimin e një Marrëveshjeje, autori do të transferojë dhe caktojë të drejtat e autorit në Revistën Online EuroSpeak. Kjo i jep Revistës Online EuroSpeak të drejtën dhe përgjegjësinë e vetme për të botuar Artikullin, duke përfshirë të drejtat e shpërndarjes së Artikullit në formë të shtypur, në internet, në CD-ROM ose në formate të tjera mediatike.

Transferimi i së drejtës së autorit në Revistën Online EuroSpeak nuk do të thotë se Autori/ja i humb këto të drejta. Autori/ja gjithashtu do të mbajë të drejtat e tij / saj dhe në veçanti të drejtat e mëposhtme:

* Të drejtat e patentave dhe markave tregtare
* E drejta për t'u identifikuar si Autori/ja
* E drejta për të përfshirë përmbajtjen e Artikullit në veprat e tjera të Autorit/es.

**TARIFAT**

Artikujt e botuar në Revistën Online EuroSpeak do të jenë pa pagesë për autorët dhe do të jenë të aksesueshme për publikun në faqen online të Revistës EuroSpeak: [www.eurospeak.al](http://www.eurospeak.al/) .

**SHPËRBLIMI**

Revista Online EuroSpeak do t'u sigurojë autorëve një shpërblim financiar për artikujt e miratuar që do të botohen. Shpërblimi financiar do të vlerësohet në përputhje me cilësinë e artikullit dhe ekspertizën profesionale të Autorit.

**DËRGIMI I ARTIKUJVE**

Autorët e interesuar duhet të dërgojnë draftin elektronik të artikujve të tyre në adresën e e-mailit të revistës: [**info@em-al.org**](mailto:info@em-al.org)

Të gjitha komunikimet midis autorëve dhe redaksisë së revistës në lidhje me artikullin, ndryshimet, rishikimet etj., do të bëhen me shkrim përmes e-mailit.